ET Euroopa Liidu Teataja C 262/28

Hiina Rahvavabariigist pärit ferromolübdeeni impordi suhtes kohaldatavate dumpinguvastaste meetmete vahepealse läbivaatamise algatamise teade

(2006/C 262/06)

Komisjon otsustas vastavalt nõukogu määruse (EÜ) nr 384/96 (kaitse kohta dumpinguhinnaga impordi eest riikidest, mis ei ole Euroopa Ühenduse liikmed, edaspidi “algmäärus”) (1) artikli 11 lõikele 3 alustada omal algatusel täielikku läbivaatamist.

1. Toode

Vaatlusalune toode on Hiina Rahvavabariigist pärinev ferromolübdeen (edaspidi “vaatlusalune toode”), mis kuulub praegu CN-koodi 7202 70 00 alla. CN-kood on esitatud ainult teavitamise eesmärgil.

2. Kehtivad meetmed

Kehtiv meede on nõukogu 28. jaanuari 2002. aasta määrusega (EÜ) nr 215/2002 kehtestatud lõplik dumpinguvastane tollimaks. (2)

3. Läbivaatamise põhjused

Meetmete võimaliku peatamise kontekstis esitasid mitmed huvitatud isikud tõendeid meetmete sobivuse eri aspektide kohta, kaasa arvatud dumping ja kahju tekitamine. Kokkuvõttes näitab komisjoni käsutuses olev tõendusmaterjal, et asjaolud, mille alusel praegu jõusolevad meetmed kehtestati, on sedavõrd muutunud, et kehtivad meetmed ei pruugi enam olla sobivad, ja et teatavad muutused võivad olla püsivad.

3.1. Dumping

Esmapilgul usutavad tõendid osutavad, et märkimisväärne dumping võib korduda, kuigi madalamal tasemel, kui leiti uurimisel, mille põhjal kehtestati praegu kehtivad meetmed. See esmapilgul ilmne järeldus põhineb võrdlusel, kus kõrvutati Hiina Rahvavabariigi toote normaalväärtust, mis tehti kindlaks vastavalt algmääruse artikli 2 lõike 7 punktile a (“võrdlusriik”), ning ekspordihindu ühendusse ja asjaomastesse kolmandatesse riikidesse.

3.2. Kahju

Esmapilgul usutavad tõendid näitavad, et mitmed aspektid on teinud läbi püsivad muutused. Hinnatõus, mis tuleneb nõudmise-pakkumise vahekorra muutumisest maailmaturul, ning hinna- ja kulutase, mis valitseb ühenduse tootmisharus, kuhu lisandus uus tootja, osutavad võimalikele kahjumarginaalidele, mis on küll arvestatavad, aga jäävad siiski alla kehtiva tollimaksu taset.

Samas on kehtivad meetmed ja HRVst pärit impordi langus aidanud ühendusel kahjustavast dumpingust toibuda, kuigi mitte nii suures ulatuses, kui oleks võinud jõudsalt kasvavalt turult oodata.

Eelmainitud põhjustel tuleb lugeda meetmete täielik läbivaatamine põhjendatuks. Läbivaatamine võimaldab ümber hinnata ka ühenduse huvidega seotud aspektid, sealhulgas meetmete mõju kasutajatele. Turul valitsev oluliselt kõrgem hinnatase võib tuua kaasa selle, et meetmete mõju kasutajatele on algselt arvestatust tundvalt suurem.

4. Menetlus

Pärast nõuandekomiteega konsulteerimist leiab komisjon, et meetmete vahepealse läbivaatamise algatamiseks on piisavalt tõendusmaterjali, ning algatab läbivaatamise kooskõlas algmääruse artikli 11 lõikega 3.

4.1. Dumpingu ja kahju tõenäosuse kindlakstegemise menetlus

Uurimine määrab kindlaks kehtivate meetmete jätkamise, lõpetamise või muutmise vajaduse.

a) Väljavõtteline uuring

Pidades silmas käesolevasse menetlusse kaasatud isikute ilmset suurt arvu, võib komisjon otsustada kohaldada väljavõttelist uuringut kooskõlas algmääruse artikliga 17.

i) Hiina Rahvavabariigi eksportijate/tootjate väljavõtteline uuring

Selleks, et komisjon saaks otsustada, kas väljavõtteline uuring on vajalik, ning vajadusel moodustada valimi, palutakse käesolevaga kõigil eksportijatel/tootjatel või nende volitatud esindajatel teatada endast komisjonile ning esitada oma äriühingu(te) kohta käesoleva teate punkti 5 alapunkti b alapunktis i sätestatud tähtaja jooksul ja punktis 6 osutatud vormis järgmine teave:

— nimi, aadress, e-posti aadress, telefoni- ja faksinumber ning kontaktisik,

— käive kohalikus vääringus ning ajavahemikus 1. oktoober 2005 — 30. september 2006 ühendusse ekspordiks müüdud vaatlusaluse toote maht tonnides,

— käive kohalikus vääringus ning ajavahemikus 1. oktoober 2005 — 30. september 2006 siseturul müüdud vaatlusaluse toote maht tonnides,

— kas äriühing kavatseb taotleda individuaalset dumpingumarginaali (3) (individuaalseid marginaale saavad taotleda ainult tootjad),

— äriühingu täpne tegevusala seoses vaatlusaluse toote tootmisega,

— kõigi vaatlusaluse toote tootmisse ja/või müüki (eksport ja/või omamaine) kaasatud seotud äriühingute (4) nimed ja täpsed tegevusalad;

— mis tahes muu asjakohane teave, mis võib aidata komisjoni valimi moodustamisel.

Eespool kirjeldatud teabe esitamisega nõustub äriühing võimaliku valimisse kaasamisega. Kui äriühing valitakse valimisse, peab ta vastama küsimustikule ning olema nõus vastuste kontrollimisega kohapeal. Kui äriühing märgib, et ei ole võimaliku valimisse kaasamisega nõus, loetakse see uurimise raames koostööst keeldumiseks. Koostööst keeldumise tagajärgi kirjeldatakse allpool punktis 7.

Selleks et saada eksportijate/tootjate valimi moodustamiseks vajalikku teavet, võtab komisjon ühendust ka ekspordiriigi ametiasutustega ja mis tahes teadaolevate eksportijate/tootjate ühendustega.

ii) Valimi lõplik moodustamine

Kõik huvitatud isikud, kes soovivad esitada mis tahes asjakohast teavet seoses valimi moodustamisega, peavad seda tegema punkti 5 alapunkti b alapunktis ii sätestatud tähtaja jooksul.

Komisjon moodustab lõpliku valimi pärast konsulteerimist asjaomaste isikutega, kes on väljendanud oma valmisolekut kuuluda valimisse.

Valimisse kuuluvad äriühingud peavad vastama küsimustikule punkti 5 alapunkti b alapunktis iii sätestatud tähtaja jooksul ning tegema uurimise raames koostööd.

Kui koostööd ei tehta piisavalt, võib komisjon vastavalt algmääruse artikli 17 lõikele 4 ja artiklile 18 teha järeldused kättesaadavate andmete põhjal. Vastavalt käesoleva teate punktis 7 antud selgitusele võib kättesaadavatel andmetel põhinev järeldus olla asjaomase isiku jaoks ebasoodsam.

b) Küsimustikud

Uurimise seisukohast vajalike andmete hankimiseks saadab komisjon küsimustikud ühenduse tootmisharule ja ühenduse tootjate ühendustele, valimisse kaasatud Hiina Rahvavabariigi eksportijatele/tootjatele, eksportijate/tootjate ühendustele, importijatele, importijate ühendustele, kes tegid koostööd käesoleva menetluse aluseks olevate meetmete kehtestamisega lõppenud uurimise raames, ning asjaomase ekspordiriigi ametiasutustele.

Igal juhul peaksid kõik huvitatud isikud võtma viivitamata faksi teel komisjoniga ühendust, et vajadusel paluda küsimustikku punkti 5 alapunkti a alapunktis i sätestatud tähtaja jooksul, arvestades seda, et punkti 5 alapunkti a alapunktis ii sätestatud tähtaega kohaldatakse kõigi huvitatud isikute suhtes.

Algmääruse artikli 17 lõike 3 ja artikli 9 lõike 6 kohaldamiseks peavad individuaalset dumpingumarginaali taotlevad Hiina Rahvavabariigi eksportijad/tootjad esitama täidetud küsimustiku käesoleva teate lõike 5 punkti a alapunktis ii sätestatud tähtaja jooksul. Seepärast tuleb neil paluda küsimustikku käesoleva teate punkti 5 alapunkti a alapunktis i sätestatud tähtaja jooksul. Asjaomased isikud peaksid arvestama, et eksportijate/tootjate väljavõttelise uuringu kasutamise korral võib komisjon siiski loobuda neile individuaalse dumpingumarginaali arvutamisest, kui eksportijate/tootjate arv on nii suur, et individuaalne kontrollimine oleks põhjendamatult koormav ning takistaks uurimise õigeaegset lõpuleviimist.

c) Teabe kogumine ja huvitatud isikute ärakuulamine

Kõigil huvitatud isikutel palutakse teha teatavaks oma seisukohad, esitada teavet, mida küsimustikud ei hõlma, ja tõendusmaterjali. Kõnealune teave ja tõendid peavad jõudma komisjoni punkti 5 alapunkti a alapunktis ii sätestatud tähtaja jooksul.

Peale selle võib komisjon huvitatud isikud ära kuulata, kui nad esitavad taotluse, mis näitab, et neil on selleks konkreetsed põhjendused. Ärakuulamise taotlus tuleb esitada punkti 5 alapunkti a alapunktis iii sätestatud tähtaja jooksul.

d) Turumajandusriigi valik

Eelmise uurimise käigus kasutati Hiina Rahvavabariigi toote normaalväärtuse kindlakstegemisel sobiva turumajandusriigina Ameerika Ühendriike. Komisjon kavatseb ka seekord kasutada Ameerika Ühendriike samal eesmärgil. Huvitatud isikutel palutakse kommenteerida kõnealuse valiku sobivust käesoleva teate punkti 5 alapunktis c sätestatud tähtaja jooksul.

e) Turumajanduslik staatus

Nende Hiina Rahvavabariigi eksportijate/tootjate puhul, kes väidavad, et nad töötavad turumajanduslikes tingimustes, st et nad vastavad algmääruse artikli 2 lõike 7 punktis c sätestatud kriteeriumidele, ja esitavad selle kohta piisavalt tõendeid, määratakse normaalväärtus kindlaks vastavalt algmääruse artikli 2 lõike 7 punktile b. Eksportijad/tootjad, kes kavatsevad esitada nõuetekohaselt põhjendatud taotlused, peavad seda tegema käesoleva teate punkti 5 alapunktis d sätestatud konkreetse tähtaja jooksul. Komisjon saadab taotluse vormid kõigile individuaalset dumpingumarginaali taotlenud Hiina Rahvavabariigi eksportijatele/tootjatele, samuti Hiina Rahvavabariigi ametiasutustele.

4.2. Ühenduse huvide hindamise menetlus

Vastavalt algmääruse artiklile 21 ning juhul, kui dumpingu ja kahju jätkumise või kordumise tõenäosus leiab kinnitust, tehakse otsus selle kohta, kas dumpinguvastaste meetmete jätkamine, muutmine või lõpetamine on vastuolus ühenduse huvidega. Sellepärast võivad ühenduse tootjad, importijad, neid esindavad ühendused, kasutajate esindajad või tarbijaid esindavad organisatsioonid punkti 5 alapunkti a alapunktis ii sätestatud tähtaja jooksul endast teatada ja komisjonile teavet esitada, kui nad suudavad tõendada, et nende tegevuse ja vaatlusaluse toote vahel on objektiivne seos. Isikud, kes toimivad vastavalt eelmises lauses kirjeldatule, võivad taotleda ärakuulamist, esitades punkti 5 alapunkti a alapunktis ii sätestatud tähtaja jooksul selleks konkreetsed põhjendused. Tuleb ent märkida, et mis tahes artikli 21 kohaselt esitatud teavet võetakse arvesse üksnes siis, kui see esitatakse koos faktiliste tõenditega.

5. Tähtajad

a) Üldtähtajad

i) Küsimustiku või muude taotluste vormide palumine

Kõik huvitatud isikud, kes ei osalenud läbivaatamisel olevate meetmete kehtestamisega lõppenud uurimises, peaksid paluma küsimustikku niipea kui võimalik, kuid hiljemalt 10 päeva pärast käesoleva teate avaldamist Euroopa Liidu Teatajas.

ii) Endast teatamine, küsimustiku vastuste ja mis tahes muu teabe esitamine

Kõik huvitatud isikud, kes soovivad, et nende märkusi uurimise käigus arvesse võetaks, peavad endast komisjonile teatama ning esitama oma seisukohad ja küsimustiku vastused või mis tahes muu teabe 40 päeva jooksul pärast käesoleva teate avaldamist Euroopa Liidu Teatajas, kui ei ole sätestatud teisiti. Tähelepanu juhitakse asjaolule, et enamiku algmääruses sätestatud menetlusõiguste kasutamine sõltub sellest, kas isik on endast eespool nimetatud ajavahemiku jooksul teatanud.

Valimisse kuuluvad äriühingud peavad esitama küsimustiku vastused punkti 5 alapunkti b alapunktis iii sätestatud tähtaja jooksul.

iii) Ärakuulamised

Peale selle võivad kõik huvitatud isikud taotleda sama 40päevase tähtaja jooksul komisjonilt ärakuulamist.

b) Eritähtaeg väljavõttelise uuringu puhul

i) Punkti 4.1 alapunkti a alapunktis i nimetatud teave peab jõudma komisjoni 15 päeva jooksul pärast käesoleva teate avaldamist Euroopa Liidu Teatajas, kuna komisjon kavatseb valimi lõpliku moodustamise asjus konsulteerida valimisse kuulumiseks soovi avaldanud isikutega 21 päeva jooksul pärast käesoleva teate avaldamist Euroopa Liidu Teatajas.

ii) Kogu muu valimi moodustamiseks oluline teave, millele on osutatud punkti 4.1 alapunkti a alapunktis ii, peab laekuma komisjonile 21 päeva jooksul pärast käesoleva teate avaldamist Euroopa Liidu Teatajas.

iii) Valimisse kuuluvate isikute vastused küsimustikule peavad jõudma komisjoni 37 päeva jooksul alates kuupäevast, mil neile teatati valimisse kaasamisest.

c) Eritähtaeg turumajandusriigi valikuks

Uurimises osalevad isikud võivad esitada märkusi selle kohta, kas Ameerika Ühendriike sobib kasutada vastavalt käesoleva teate punkti 4.1 alapunktile d turumajandusriigina Hiina Rahvavabariigi toote normaalväärtuse määramisel. Need märkused peavad jõudma komisjoni 10 päeva jooksul pärast käesoleva teate avaldamist Euroopa Liidu Teatajas.

d) Eritähtaeg turumajandusliku staatuse taotluste esitamiseks

Käesoleva teate punkti 4.1 alapunktis e osutatud nõuetekohaselt põhjendatud turumajandusliku staatuse taotlused peavad jõudma komisjoni 15 päeva jooksul alates käesoleva teate avaldamisest Euroopa Liidu Teatajas.

6. Kirjalikud esildised, küsimustiku vastused ja kirjavahetus

Kõik huvitatud isikute esildised ja taotlused tuleb esitada kirjalikult (mitte elektroonilisel kujul, kui ei ole sätestatud teisiti) ning need peavad sisaldama huvitatud isiku nime, aadressi, e-posti aadressi, telefoni- ja faksinumbreid. Kõik kirjalikud esildised, sealhulgas käesolevas teates nõutud teave, küsimustiku vastused ja kirjavahetus, mille huvitatud isikud saadavad konfidentsiaalsena, peavad olema märgistatud sõnaga “Limited” (5) ning vastavalt algmääruse artikli 19 lõikele 2 peab nendega olema kaasas mittekonfidentsiaalne versioon, millel on märge “FOR INSPECTION BY INTERESTED PARTIES”.

Komisjoni postiaadress:

Euroopa Komisjon Kaubanduse peadirektoraat Direktoraat B Kabinet: J-79 5/16 B-1049 Brüssel Faks (32-2) 295 65 05

7. Koostööst keeldumine

Kui huvitatud isik ei võimalda ligipääsu vajalikule teabele või ei esita seda ettenähtud tähtaja jooksul või takistab oluliselt uurimist, võib vastavalt algmääruse artiklile 18 teha nii negatiivsed kui ka positiivsed järeldused kättesaadavate andmete põhjal.

Kui selgub, et huvitatud isik on esitanud ebaõiget või eksitavat teavet, jäetakse selline teave arvesse võtmata — sel juhul võib vastavalt algmääruse artiklile 18 toetuda kättesaadavatele andmetele. Kui huvitatud isik ei tee koostööd või teeb seda üksnes osaliselt ning uurimises kasutatakse kättesaadavaid andmeid, võib tulemus olla asjaomasele isikule ebasoodsam, kui see olnuks tema koostöö korral.

8. Uurimise ajakava

Vastavalt algmääruse artikli 11 lõikele 5 viiakse uurimine lõpule 15 kuu jooksul pärast käesoleva teate avaldamist Euroopa Liidu Teatajas.

(1) EÜT L 56, 6.3.1996, lk 1. Määrust on viimati muudetud määrusega (EÜ) nr 2117/2005 (ELT L 340, 23.12.2005, lk 17).

(2) EÜT L 35, 6.2.2002, lk 1.

(3) Individuaalset dumpingumarginaali võib taotleda algmääruse artikli 17 lõike 3 alusel äriühingutele, kes ei kuulu valimisse, algmääruse artikli 9 lõike 5 alusel individuaalse kohtlemise juhtudel mitteturumajanduslike / üleminekujärgus majandusega riikide puhul ning algmääruse artikli 2 lõike 7 punkti b alusel äriühingutele, kes taotlevad turumajanduslikku staatust. Individuaalse kohtlemise jaoks tuleb esitada taotlus vastavalt algmääruse artikli 9 lõikele 5 ja turumajandusliku staatuse saamiseks tuleb esitada taotlus vastavalt algmääruse artikli 2 lõike 7 punktile b.

(4) Seotud äriühingute mõistet on selgitatud komisjoni määruse (EMÜ) nr 2454/93 (millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik) artiklis 143 (EÜT L 253, 11.10.1993, lk 1).

(5) See tähendab, et dokument on üksnes sisekasutuseks. Seda kaitstakse vastavalt Euroopa Parlamendi ja nõukogu määruse (EÜ) nr 1049/2001 (üldsuse juurdepääsu kohta Euroopa Parlamendi, nõukogu ja komisjoni dokumentidele, EÜT L 145, 31.5.2001, lk 43) artiklile 4. See on konfidentsiaalne dokument vastavalt algmääruse artiklile 19 ja GATT 1994 VI artikli rakendamist käsitleva WTO lepingu (dumpinguvastane leping) artiklile 6.